**ELŐTERJESZTÉS**

**Szombathely Megyei Jogú Város Közgyűlésének**

**2025. március 27-i ülésére**

**Javaslat önkormányzati rendeletekkel kapcsolatos döntések meghozatalára**

Jelen előterjesztés keretében az alábbi önkormányzati rendeletek megalkotására, illetve módosítására teszek javaslatot.

**1./ Az önkormányzat tulajdonában lévő lakások elidegenítéséről szóló 12/1994. (IV. 7.) önkormányzati rendelet hatályon kívül helyezése és új rendelet megalkotása**

Szombathely Megyei Jogú Város Közgyűlése a 218/2024. (IX.26.) Kgy. sz. határozatában úgy döntött, készüljön felmérés arra vonatkozóan, hogy a határozatlan időre szóló kijelöléssel rendelkező önkormányzati bérlakások bérlői az általuk bérelt lakást meghatározott feltételek mellett meg kívánják-e vásárolni. A Polgármesteri Hivatal levélben kereste meg a bérlőket, és a 291 érintett bérlőből 36 lakás tekintetében küldték vissza az elővásárlásra jogosultak előzetes szándéknyilatkozatukat.

Annak érdekében, hogy a lakások értékesítése a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény előírásainak megfelelően, Önkormányzatunk által meghatározott feltételekkel történjen, szükséges az Önkormányzat tulajdonában lévő lakások elidegenítéséről szóló 12/1994. (IV.7.) önkormányzati rendelet hatályon kívül helyezése és új rendelet alkotása.

Az elkészült rendelettervezet lényegesebb elemei a következők:

* a lakások végső vételárának mértéke a 6 hónapnál nem régebben elkészített értékbecslésben megállapított forgalmi értékhez képest 5 % kedvezménnyel kerül meghatározásra;
* a szerződés megkötésekor a bérlőnek legalább a vételár 20 %-át kell egyösszegben megfizetnie;
* a bérlőnek kérelmére 15 éves részletfizetési kedvezményt kell biztosítani;
* a meg nem fizetett vételárhátralék után a mindenkori jegybanki alapkamat mértékének megfelelő kamatot köteles fizetni a vevő;
* részletfizetés esetén az adásvételi szerződést a felek közjegyzői okiratba foglalják, amelyben az önkormányzat hozzájárul a vevő tulajdonjogának az ingatlan-nyilvántartásba történő bejegyzéséhez azzal, hogy egyidejűleg az önkormányzat javára első ranghelyen 10 év határozott időre visszavásárlási jog, a vételárhátralék és járulékai erejéig a teljes futamidőre jelzálogjog, valamint a visszavásárlási jog és a jelzálogjog biztosítására a teljes futamidőre elidegenítési és terhelési tilalom kerül bejegyzésre;
* a visszavásárlási jog gyakorlására kizárólag abban az esetben kerül sor, ha a vevő a vételárrészlet megfizetésével 30 napot meghaladó késedelembe esik, és az önkormányzat felszólítását követő 15 napos teljesítési határidő eredménytelenül eltelt, és a vevő továbbra is hátralékkal rendelkezik.

**2./ A helyi közművelődési feladatok ellátásáról szóló 5/2020. (III. 5.) önkormányzati rendelet módosítása**

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (továbbiakban: Törvény) 83/A. § (1) bekezdése értelmében a települési önkormányzat a helyi társadalom művelődési érdekeinek és kulturális szükségleteinek figyelembevételével, a törvény és a helyi lehetőségek, sajátosságok alapján rendeletben határozza meg az ellátandó közművelődési alapszolgáltatások körét, valamint feladatellátásának formáját, módját és mértékét.

Szombathely Megyei Jogú Város Önkormányzatának Közgyűlése 2020. február 27-i ülésén fogadta el a helyi közművelődési feladatok ellátásáról szóló 5/2020. (III.5.) önkormányzati rendeletét (továbbiakban: Rendelet), mely 2021. évben került módosításra.

A Törvény 83/A. § (2) bekezdése értelmében a települési önkormányzat a közművelődési rendeletét a – Közművelődési Kerekasztallal és a települési nemzetiségi önkormányzattal való egyeztetés keretében – legalább ötévente felülvizsgálja.

A felülvizsgálat során a rendeletben foglalt rendelkezések kiegészítésre és pontosításra kerültek az alábbiak szerint:

* Az önkormányzat feladatellátása vonatkozásában hangsúlyozásra került, hogy az AGORA Savaria Kulturális és Médiaközpont Nonprofit Kft. valamennyi törvény szerint kötelező közművelődési alapszolgáltatást ellátja, továbbá pontosításra került nyitvatartásának szabályozása.
* A közművelődési megállapodás szabályai közé rögzítésre került a közművelődési megállapodást kötő szervezetek beszámolási kötelezettsége és szolgáltatási terv készítésének követelménye.
* Az önkormányzat közművelődési alapszolgáltatások megszervezése érdekében végzett tevékenységeit illetően pontosította a megfogalmazást a közművelődési feladatellátási szerződést kötő egyesületekkel, alapítványokkal, civil szervezetekkel.
* A rendeletben rögzítésre kerül a Civil Fórum megszervezése is.

Településünkön Közművelődési Kerekasztal nem működik, a nemzetiségi önkormányzatok részére a rendeletmódosítás tervezete megküldésre került. A nemzetiségi önkormányzatok véleményét a Kulturális, Oktatási és Civil Bizottság elnöke a Közgyűlésen szóban ismerteti.

**3./ A Közterület-felügyelet átnevezésével összefüggésben egyes önkormányzati rendeletek módosítása**

Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet 2025. április 1. napjától hatályba lépő módosítása alapján Szombathely Megyei Jogú Város Polgármesteri Hivatala Hatósági Osztályhoz tartozó belső szervezeti egysége, a Közterület-felügyelet elnevezése – sokoldalú, rendészeti, ellenőrzési, vagyonvédelmi és biztosítási jellegű tevékenységére és komplex feladatellátására tekintettel – „Városrendészet” elnevezésre változik. Emiatt szükségessé vált a helyi jogrendszerben az elnevezés megváltozásának átvezetése, figyelemmel arra, hogy a Városrendészet alapvetően a továbbiakban is közterület-felügyeleti feladatokat lát el. Az előterjesztéshez fűzött rendelettervezet alapján összesen 6 önkormányzati rendeletben szükséges a „Közterület-felügyelet” megnevezés helyett a „Polgármesteri Hivatal közterület-felügyeleti feladatokat ellátó belső szervezeti egysége” megnevezés bevezetése.

**4./ Szombathely Megyei Jogú Város Önkormányzata szóló 40/2014. (XII. 23.) önkormányzati rendelet módosítása**

A Közgyűlés a 42/2025. (II. 27.) Kgy. sz. határozatban úgy határozott, hogy a Savaria Fórum 2025. március 1. napjától kéthetente jelenjen meg. A határozatban foglalt közgyűlési szándéknak Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendeletben történő megjelentetése érdekében szükséges a rendelet 14/B §. (2) bekezdésének módosítása.

A jogalkotásról szóló 2010. évi CXXX. törvény 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján pedig a jogszabály tervezetéhez a jogszabály előkészítője indokolást csatol. Erre tekintettel az előterjesztés mellékletét képezik a rendeletek tervezete mellett a tervezetekhez fűzött előzetes hatásvizsgálatok és indokolások.

Kérem a Tisztelt Közgyűlést, hogy az előterjesztést megtárgyalni, és a rendeleteket megalkotni szíveskedjék.

**Szombathely, 2025. március 19.**

 **(: Dr. Nemény András :)**